Ný drög að samkomulagi loftslagsráðstefnunnar í Glasgow voru birt í morgun. Orðalagið í þeim þykir ekki jafn metnaðarfullt og í upphaflegu drögunum í umræðu um jarðefnaeldsneyti.
Í upphaflegu drögunum er meðal annars kveðið á um að ríki heims leggi áherslu á að hætta kolabrennslu og afnema niðurgreiðslu jarðefnaeldsneytis. Í drögunum sem birt voru í morgun hefur orðið breyting á. Þar segir nú að ríki heims leggi áherslu á að hætta að brenna kol af krafti og að óskilvirkum niðurgreiðslum verði hætt.
Ríki á Arabíuskaga, sem mörg eru miklir framleiðendur og útflytjendur jarðefnaeldsneytis, mótmæltu fyrra orðalagi.
Aftur á móti eru ríki heims hvött til að draga hraðar úr losun gróðurhúsalofttegunda en í fyrri drögum og ríki beðin að auka enn frekar fjárstuðning við fátækari ríki.
Viðræður um samkomulagið standa enn yfir en öll ríkin sem sækja ráðstefnuna þurfa að samþykkja það áður en það er undirritað.
Fyrir utan þetta allsherjarsamkomulag sem enn er verið að semja um hafa ríkin sammælst um ýmislegt annað. Rúmlega fjörutíu ríki hafa samþykkt að vinna saman að því að hætta kolabrennslu en hvorki Bandaríkin né Kína, sem eru ein helstu kolabrennsluríki heims, eru í þeim hópi. Þau gáfu hins vegar út sameiginlega ályktun um að vinna saman að því að takmarka hlýnun við eitt og hálft stig.
Ný drög að samkomulagi loftslagsráðstefnunnar í Glasgow hafa verið birt. Þau eru gagnrýnd fyrir veikara orðalag en í fyrri drögum.